Il-Ġimgħa, l-1 ta' Jannar 2021, jimmarka l-bidu tas-Sena Ewropea tal-Ferroviji. L-inizjattiva tal-Kummissjoni Ewropea se tenfasizza l-benefiċċji tat-trasport ferrovjarju bħala mezz tat-trasport sostenibbli, intelliġenti u sikur. Il-ferroviji se jkunu ċ-ċentru tal-attenzjoni f'varjetà ta' attivitajiet matul l-2021 mal-kontinent kollu, biex kemm iċ-ċittadini kif ukoll in-negozji jkunu mħeġġa jużaw il-ferroviji u biex jikkontribwixxu għall-għan tal-Patt Ekoloġiku tal-UE li ssir newtrali għall-klima sal-2050. Adina Vălean, il-Kummissarju Ewropew għat-Trasport, qalet: “Il-mobbiltà futura tagħna hemm bżonn tkun sostenibbli, sikura, komda u tgħodd għall-but ta' kulħadd. Il-ferrovija toffri dan kollu u ħafna aktar! Is-sena Ewropea tal-Ferroviji tagħtina l-opportunità li niskopru mill-ġdid dan il-mezz ta' trasport. Permezz ta' varjetà ta' azzjonijiet, se nużaw din l-okkażjoni biex ngħinu lill-ferroviji jisfruttaw il-potenzjal sħiħ tagħhom. Nistedinkom ilkoll biex tkun parti mis-Sena Ewropea tal-Ferroviji.” Il-futur jinsab fil-ferroviji Fl-UE, il-ferrovija hija responsabbli għal inqas minn 0.5% tal-emissjonijiet ta' gassijiet serra relatati mat-trasport. Dan jagħmilha waħda mill-aktar forom sostenibbli ta' trasport tal-passiġġieri u tal-merkanzija. Fost benefiċċji oħra, il-ferrovija hija wkoll eċċezzjonalment sikura u tgħaqqad lin-nies u n-negozji madwar l-UE permezz tan-Network Trans-Ewropew tat-Trasport (TEN-T). Minkejja dawn il-vantaġġi, madwar 7% tal-passiġġieri u 11% tal-merkanzija biss jivvjaġġaw bil-ferrovija. Is-sena Ewropea tal-Ferroviji se tmexxi 'l quddiem biex tgħin is-sehem tat-trasport tal-passiġġieri u tal-merkanzija bil-ferrovija jikber. Dan se jnaqqas l-emissjonijiet tal-gassijiet serra u t-tniġġis li jiġu mit-trasport tal-UE b'mod sinifikanti, u b'hekk ikun ta' kontribut enormi għall-isforzi tal-UE fi ħdan il-Patt Ekoloġiku Ewropew. Bħala l-ewwel sena ta' implimentazzjoni sħiħa tar-raba' pakkett ferrovjarju, l-2021 se tirrappreżenta wkoll qabża importanti eqreb taż-Żona Ferrovjarja Unika Ewropea: network ferrovjarju Ewropew aktar effiċjenti b'mobbiltà transfruntiera mingħajr xkiel. Fl-2021, għajnejn kuħadd fuq il-ferroviji Fl-1 ta' Jannar, il-Kummissjoni Ewropea se tniedi sit web li jipprovdi aktar informazzjoni dwar l-inizjattiva, kif ukoll ħarsa ġenerali lejn l-attivitajiet ippjanati. Diversi avvenimenti, proġetti u attivitajiet madwar l-UE se jenfasizzaw il-ħafna dimensjonijiet tal-ferroviji – mill-industrija ferrovjarja Ewropea, li hija innovattiva u minn ta' quddiem globalment, sar-rwol tal-ferroviji fil-kultura u l-wirt Ewropew, l-importanza tagħha għall-konnessjoni bejn ir-reġjuni, in-nies u n-negozji, sehemha fit-turiżmu sostenibbli, kif ukoll l-involviment tagħha fir-relazzjonijiet tal-UE mal-pajjiżi ġirien, pereżempju. L-aġenda leġiżlattiva tal-Kummissjoni se tirrifletti wkoll is-Sena Ewropea tal-Ferroviji, bi proposti dwar sħubija industrijali ferrovjarja ġdida, rabtiet aħjar għall-ferroviji ma' forom oħra ta' trasport, u li t-trasport tal-merkanzija jsir aktar sostenibbli b'mod ġenerali, kif deskritt fl-Istrateġija għal Mobbiltà Sostenibbli u Intelliġenti tal-Kummissjoni li ġiet adottata dan l-aħħar. Sfond L-inizjattiva, proposta mill-Kummissjoni Ewropea f'Marzu u adottata mill-Parlament Ewropew u mill-Kunsill f'Diċembru 2020, hija parti mill-isforzi tal-UE fi ħdan il-Patt Ekoloġiku Ewropew, il-pjan tal-UE li tagħmel l-ekonomija tagħha sostenibbli billi tikseb newtralità klimatika sal-2050. Wieħed mill-elementi ewlenin tal-pjan huwa li jiġu introdotti mezzi tat-trasport aktar nodfa u inqas dannużi għas-saħħa, peress li s-settur tat-trasport bħalissa huwa responsabbli għal madwar 25 % tal-emissjonijiet tal-gassijiet serra tal-Unjoni. Il-Patt Ekoloġiku Ewropew jimmira għal tnaqqis ta' 90 % fl-emissjonijiet mit-trasport sal-2050. Sabiex jintlaħaq dan l-għan u jiġi żgurat li t-trasport ikompli jaqdi r-rwol tiegħu matul it-tranżizzjoni lejn ekonomija tal-UE nadifa, diġitali u innovattiva, il-Kummissjoni adottat l-Istrateġija ta' Mobbiltà Sostenibbli u Intelliġenti tagħha f'Diċembru 2020. Din tispjega t-triq lejn mobbiltà aktar sostenibbli, intelliġenti u reżiljenti, u tinkludi stadji importanti, ngħidu aħna li l-merkanzija bil-ferrovija tirdoppja u li l-attività ferrovjarja b'veloċità kbira tittripplika sal-2050. Il-Kummissjoni se tippreżenta pjan ta' azzjoni biex tagħti spinta lit-trasport ferrovjarju tal-passiġġieri s-sena d-dieħla, u l-istrateġija tipprevedi miżuri biex tittejjeb il-kapaċità u biex jiġi ssimplifikat il-ħruġ ta' biljetti minn mezzi differenti ta' trasport biex tkompli tiżdied l-attraenza tal-ferroviji. Għal aktar informazzjoni Is-Sena Ewropea tal-Ferroviji 2021 Id-Deċiżjoni tal-Parlament Ewropew u tal-Kunsill dwar Sena Ewropea tal-Ferroviji (2021) L-Istrateġija għal Mobbiltà Sostenibbli u Intelliġenti Il-Patt Ekoloġiku Ewropew It-tlestija tar-Raba' Pakkett Ferrovjarju: proċeduri armonizzati fl-UE kollha